OBZORNIK, 26.10.99

Naslov: PROSLAVA OB ODHODU VOJAKOV JLA

Napoved za  voditelja:

V zgodnjih jutranjih urah pred osmimi leti je iz vojaškega letališča v Cerkljah ob Krki odšel še zadnji vojak Jugoslovanske armade. V spomin na ta dogodek so danes v tamkajšnji vojašnici pripravili spominsko slovesnost. Slavnostni govornik brigadir Alojz Završnik poveljnik tretjega operativnega poveljstva, je v svojem govoru opozoril, da smo lahko ponosni, da smo v teh letih izoblikovali svojo vojsko, ki pa jo bo potrebno posodobiti, opremiti z najprimernejšo oborožitvijo in ji jasno začrtati smeri njenega še hitrejšega razvoja, ki doslej ni bil mogoč. Za njeno izoblikovanje bo namreč potrebno še precej let, več razumevanja v državi, pa tudi denarja in kadrov. Ob tej priložnosti so na letališču predstavili tudi oborožitev in opremo oklepnih, letalskih in pehotnih sil slovenske vojske.

